Document ID: 32013D0422

KOMISIJOS ĮGYVENDINIMO SPRENDIMAS
2013 m. rugpjūčio 1 d.
kuriuo iš dalies keičiamas Sprendimas 2011/163/ES dėl trečiųjų šalių pagal Tarybos direktyvos 96/23/EB 29 straipsnį pateiktų planų patvirtinimo
(pranešta dokumentu Nr. C(2013) 4880)
(Tekstas svarbus EEE)
(2013/422/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą ir 29 straipsnio 2 dalį,
kadangi:
(1)
Direktyvoje 96/23/EB nustatytos medžiagų ir likučių grupių, išvardytų jos I priede, stebėsenos priemonės. Pagal tą direktyvą reikalaujama, kad trečiosios šalys, iš kurių valstybėms narėms leidžiama importuoti į tą direktyvą įtrauktus gyvūnus ir gyvūninės kilmės produktus, pateiktų likučių stebėsenos planą, kuriuo būtų suteiktos būtinos garantijos. Į tą planą reikėtų įtraukti bent jau minėtame I priede išvardytų likučių ir medžiagų grupes;
(2)
Komisijos sprendimu 2011/163/ES (2) patvirtinti Direktyvos 96/23/EB 29 straipsnyje nurodyti planai (toliau - planai), kuriuos pateikė tam tikros sprendimo priede išvardytos trečiosios šalys dėl tame sąraše nurodytų gyvūnų ir gyvūninių produktų;
(3)
atsižvelgiant į tam tikrų trečiųjų šalių pateiktus naujausius planus ir Komisijos gautą papildomą informaciją, būtina atnaujinti trečiųjų šalių, iš kurių valstybėms narėms leidžiama importuoti tam tikrus gyvūnus ir gyvūninius produktus, kaip nustatyta Direktyvoje 96/23/EB, sąrašą, kuris pateiktas Sprendimo 2011/163/ES priede (toliau - sąrašas);
(4)
Armėnija pateikė Komisijai planą dėl medaus. Tame plane pateikiamos pakankamos garantijos ir jis turėtų būti patvirtintas. Todėl su Armėnija susijęs įrašas dėl medaus turėtų būti įtrauktas į sąrašą;
(5)
pagal 2012 m. liepos 11 d. Europos Vadovų Tarybos sprendimą 2012/419/ES, kuriuo iš dalies keičiamas Majoto statusas Europos Sąjungos atžvilgiu (3), nuo 2014 m. sausio 1 d. Majotas nebėra užjūrio šalis ar teritorija, bet tampa atokiausiu Sąjungos regionu, kaip apibrėžta Sutarties dėl Europos Sąjungos veikimo 349 straipsnyje. Tą dieną su Majotu susijęs įrašas turėtų būti išbrauktas;
(6)
San Marinas šiuo metu įtrauktas į sąrašą dėl galvijų ir medaus. Ši trečioji šalis pranešė Komisijai, kad ji ketina į Sąjungą eksportuoti kiaulieną. San Marinas pateikė garantijas, kurių prašoma siekiant į sąrašą įtraukti kiaules, išnašoje nurodant, kad ši trečioji šalis naudoja žaliavas tik iš valstybių narių arba iš kitų trečiųjų šalių, patvirtintų tokioms žaliavoms importuoti į Sąjungą. Todėl su San Marinu susijęs įrašas dėl kiaulių su nuoroda į atitinkamą išnašą turėtų būti įtrauktas į sąrašą;
(7)
todėl Sprendimą 2011/163/ES reikėtų atitinkamai iš dalies pakeisti;
(8)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2011/163/ES priedas keičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2013 m. rugpjūčio 1 d.

Labels: 17
19
20
3
6
18